钦定古今图书集成/明伦汇编/氏族典/第208卷 > 曹勋
## 钦定古今图书集成/明伦汇编/氏族典/第208卷 > 曹勋

按《宋史曹勋传》：“勋字公显，阳翟人。父组，宣和中以阁
门宣赞舍人为睿思殿应制，以占对开敏得幸。勋用
恩补承信郎，特命赴进士，廷试，赐甲科。靖康初，为阁
门宣赞舍人，勾当龙德宫，除武义大夫，从徽宗北迁，
过河十馀日，出御衣书，命勋间行见康王。勋自燕山
遁归，建炎元年七月，至南京，以御衣所书进入，高宗”
泣以示辅臣。勋建议募死士航海入金国东京，奉徽
宗由海道归。执政难之，出勋于外，凡九年，不得迁秩。
绍兴五年，除江西兵马副都监。勋以远次为请，改浙
东。言者论其不闲武艺，专事请求，竟夺新命。十一年，
兀术遣使议和，授勋成州团练使，副刘光远报之。及
淮，遇兀术，遣还。迁忠州防御使。金使萧毅等来，命勋
为接伴使。未几，落阶官，为容州观察使，充金国报谢
副使。召入内殿，帝洒泣谕以恳请亲族之意。及见金
主，勋反复开谕，金主首肯，许还梓宫及太后。勋归金，
遣高居安等卫送太后至临安，命勋充接伴使，迁保
信军承宣使、枢密副都承旨。二十九年，拜昭信军节
度使，副王伦为称谢使。孝宗朝，加太尉、提举皇城司、
开府仪同三司。淳熙元年卒，赠少保。